I et nyt interview fra Radio24syv forsøger journalist Iben Maria Zeuthen at interviewe den danske skuespiller Ghita Nørby i Hele Danmarks Ghita.

Målet med programmet er at lave et portræt af den folkekære skuespiller, men det bliver langt fra en behagelig oplevelse.

Ifølge Iben Maria Zeuthen har de aftalt, at hun interviewer Ghita Nørby syv timer i træk med båndoptageren tændt.

Den optager allerede fra det sekund, Ghita Nørby åbner døren op, hvilket tydeligt overrasker den garvede skuespiller.

»Den ruller bare så du ved det. Båndoptageren,« siger Iben Maria Zeuthen, hvortil skuespilleren spørger:

»Nå, hvorfor det?«

Journalisten svarer, at det gør båndoptageren altid, når de laver reportager, og hvis hun skal lave en start til sin dokumentar er det godt at have lyden af en dør.

Ghita Nørby beder Radio24syv-journalisten om at slukke for båndoptageren, så de kan få talt lidt. Herefter genoptager de samtalen, men Ghita Nørby virker tydeligt irriteret på Iben Maria Zeuthen.

»Vi lever jo ikke sandt? Når jeg nu har snakket færdigt med dig, skal jeg så lægge mig ned i kisten og dø, er det det, du vil have?,« spørger hun journalisten.

Iben Maria Zeuthen. Vis mere Iben Maria Zeuthen.

Iben Maria Zeuthen forklarer, at man ikke behøver at tale med en døende person for at få tegnet et portræt.

Samtalen fortsætter, men det handler mere om journalistens valg af båndoptager og store høretelefoner end Ghita Nørbys liv.

»Jeg synes, du er dybt åndssvag,« siger Ghita Nørby til Iben Maria Zeuthen efter hun forklarer hende, at den store båndoptager er god til at optage lyd, og den kan eksempelvis fange fuglenes kvidren udenfor.

Den 34-årige journalist spørger, hvorfor Ghita Nørby overhovedet takkede ja til interviewet i første omgang.

Du får aldrig noget fornuftigt ud af mig

»Jeg har næsten aldrig set noget så åndssvagt, som dig og dine ørebasser og den der mikrofon, som du nu sidder og allerede har ondt i armen af. Det er det mest dumme, jeg nogensinde har set, og det gør hvertfald, at du aldrig får noget fornuftigt ud af mig,« siger skuespilleren.

Iben Maria Zeuthen foreslår senere at skifte til en mindre båndoptager men det formilder ikke Ghita Nørby.

»Det er ikke det, det drejer sig om lille ven. Det drejer sig om dig,« siger Ghita Nørby og beordrer hende om at slukke for båndoptageren.

Den 84-årige skuespiller var i januar aktuel med filmen Før frosten. Iben Maria Zeuthen spørger blandt andet ind til, hvordan skuespilleren vil betegne sin rolle i filmen. Det behager ikke Ghita Nørby.

Fuldstændigt idiotiske spørgsmål

»For det første svarer jeg ikke på den slags fuldstændigt idiotiske spørgsmål. Du kommer herud og bilder mig ind, at du vil lave et interview på syv timer. Det kan ikke kun være om Før frosten, men også om mit liv, ikke sandt? Du spørger sådan, som alle andre journalister spørger. Det er det første, du gør. hvad tror du jeg tænker?«

Iben Maria Zeuthen svarer ikke på spørgsmålet, men stiller et andet.

»Hvad er din yndlingsreplik i Før frosten?«

»Hvad tror du, jeg tænker?« siger skuespilleren bestemt

Du er så dum

»Jeg tror, du tænker, jeg er en idiot,« svarer Iben Maria Zeuthen.

»Fuldkomment rigtigt. Og hvorfor er du det?« spørger Ghita Nørby.

»Jamen, fordi du synes, jeg er sentimental, ikke har tænkt mig om og ikke har humor,« svarer journalisten.

Radiojournalisten forsøger at få et svar på, hvorfor Ghita Nørby synes, at hun er så åndssvag.

»Hvad er det dog med mig, Ghita, der er så forfærdeligt?«

Ghita Nørby svarer råt for usødet:

»Du er så dum. Du har ikke lov til at være det. Det har du altså ikke. Du må ikke være så åndssvag.«

Men det virker også til, at der har været en form for miskommunikation mellem de to.

En dårlig joke

Ifølge Ghita Nørby troede hun, at det var en dårlig joke, at hun skulle optages på bånd syv timer i træk.

Hun medgiver dog, at det stod i den e-mail, som Iben Maria Zeuthen skrev, da de aftalte interviewet.

Omkring 20 minutter inde i interviewet beder Ghita Nørby journalisten om at tage en taxa hjem. Men ude i entreen falder de i snak, og de fortsætter interviewet.

Men den polemiske stil fortsætter, og Iben Maria Zeuthen indrømmer, at hun er bange for at træde skuespilleren over tæerne.

Det mener Ghita Nørby ikke, at hun skal være.

»Du er exceptionelt godt forberedt. Det er du, og du har også mad med. Det er fantastisk, men det er din måde at bruge din forberelse på, som jeg synes er fantastisk aflivende,« konstaterer Ghita Nørby.

Du kan lytte til interviewet, der varer i en times tid, her.